
A kindling mechanizmus szerepe a komplikált alkohol okozta megvonási szindrómában: fókuszban az Alkoholmegvonás Súlyosságát Előrejelző Skála hazai bevezetése

Bevezetés: A komplikált alkohol okozta megvonási szindróma (kAMSZ) a megvonásos
konvulzív rosszullét (mKR) és/vagy a delírium tremens (DT) megjelenését jelenti, melynek
korai felismerése kulcsfontosságú tekintettel magas halálozási mutatóira. Az
Alkoholmegvonás Súlyosságát Előrejelző Skálát (ASES) a kAMSZ kialakulási kockázatának
felismerésére fejlesztették ki, mely tartalmazza a kindling mechanizmus köthető tényezőket:
az előzményben szereplő mKR-t és DT-t. A jelen vizsgálat célját egyrészről az ASES magyar
verziójának validálása, továbbá ezen keresztül a kindling mechanizmushoz köthető tényezők
szerepének feltárása képezte megvonási szindrómában.
Módszerek: Vizsgálatunkba 70 fő, AMSZ elsődleges diagnózissal hospitalizált páciens került
beválogatásra a Szegedi Tudományegyetem Pszichiátriai Klinikájáról 2023-ban. A
páciensekkel felvételre került az ASES és az Alkoholfüggőség Súlyossága Kérdőív (AFSK),
mely az alkoholhasználat zavar (AHZ) súlyosságának mértékéről ad információt. A
demográfiai változók (életkor, nem) és a megvonási szindróma kimenete (komplikált vagy
nem komplikált) is rögzítésre került. A statisztikai elemzéseket Khí-négyzet próba, ROC-,
bináris logisztikus regresszió analízisekkel végeztük.
Eredmények: Az ASES magas szenzitivitással (73,91%), specificitással (82,98%), továbbá
magas pozitív (68,00%) és negatív (86,67%) prediktív értékekkel rendelkezik. Eredményeink
feltárták, hogy az ASES ≥ 6 pontszáma szignifikáns előrejelző erővel bír (p<0,001).
Megállapítottuk, hogy az előzményben szereplő mKR és/vagy DT a kAMSZ kialakulásának
szignifikáns kockázati tényezői (p<0,001), míg az AFSK-n mért magasabb pontszám nem
tekinthető rizikófaktornak.
Következtetések: Jelen vizsgálatunk igazolta, hogy az ASES magyar verziója alkalmas
mérőeszköz a kAMSZ kialakulási kockázatának előrejelzésében. Megállapítottuk továbbá,
hogy a kAMSZ kialakulásának kockázata független az AHZ súlyosságának mértékétől, ugyanakkor az előzményben szereplő mKR és/vagy DT annak szignifikáns kockázati tényezői. Eredményeink ily módon hangsúlyozzák a kindling mechanizmus szerepét a komplikált megvonási szindróma kialakulásában.

